પોતાની વ્યક્તિનો મૂડ પારખતા તમને આવડે છે? આપણા મૂડથી પ્રેમ થાય એના કરતાં આપણી વ્યક્તિના મૂડથી પ્રેમ થાય એ વધુ ઉમદા હોય છે. એ સાચા પ્રેમીઓ છે જેને એકબીજાના મૂડ પારખતા આવડે છે અને એકબીજાના મૂડને પેમ્પર કરતા આવડે છે. એક દંપતીની આ વાત છે. બંનેએ લવમેરેજ કર્યા હતા. એકબીજાને બહુ પ્રેમ કરે. જોબ પરથી એક દિવસ પતિ ઘરે આવ્યો. પત્ની મસ્ત મૂડમાં હતી. પતિ માટે એને ગમતું જમવાનું બનાવી રાખ્યું હતું. ડોરબેલ વગાડ્યો કે તરત જ પત્નીએ દરવાજો ખોલ્યો. કહ્યું કે, તારી જ રાહ જોતી હતી. હગ કરીને કહ્યું કે તને ગમે એવું જમવાનું બનાવ્યું છે. જમીને ચક્કર મારવા જઈએ. પતિ પણ એકદમ ગળે વળગ્યો. બંને મજાથી જમ્યાં. ચક્કર મારવા ગયાં. બીજા દિવસે સવારે પતિએ પત્નીને કહ્યું કે, તને એક વાત કરવી છે. ગઈ કાલે જ ઓફિસમાં ખબર પડી કે અમારી કંપની બંધ થાય છે. જોબ જશે. પત્ની એકધારું સામે જોઈ રહી. તો પછી તેં કાલે ઓફિસથી આવીને વાત કેમ ન કરી?પતિએ કહ્યું, તું કેવા સરસ મૂડમાં હતી. તારા ચહેરા પર કેવી ખુશી હતી? હું એ મિસ કરવા માગતો ન હતો અને તારો મૂડ પણ ખરાબ કરવા માગતો ન હતો. બીજી વાત એ કે, જે થયું છે એ તો બદલવાનું ન હતું! થોડુંક મોડું કહું તો શું ફેર પડવાનો હતો? હા, કહ્યું હોત તો તારા મૂડમાં ચોક્કસ ફેર પડી ગયો હોત! તને ખબર છે, હું જે કંઈ કરું છું એ તારી ખુશી માટે તો કરું છું. તારી ખુશીની પળ શા માટે ખરાબ કરું?